**În amurgul acela desǎvirşit**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În amurgul acela desǎvîrşit,

cocorul cu picioare de sticlǎ, cu aripi grele, de bazalt

fîlfîia lent pe deasupra capetelor noastre,

în timp ce noi ne plimbam prin împǎrǎţia de scorburi.

O umbrǎ, un fel de întunecare domnea permanent

în vastele încǎperi lemnoase, tu aveai ochii mai verzi

ca de obicei, rochia ta de mǎtase era la fel de albǎ

ca în ziua în care ne cunoscuserǎm,

se întindea, lungǎ, în urma ta, pe pǎmînt.

“Va trebui, iubitule, odatǎ şi odatǎ, sǎ-l pedepsim

pe Şambelanul în piele de tigru”, mi-ai spus tu înaintînd fluid

spre mine, ochii îţi erau mai verzi ca de obicei,

pǎrul îţi flutura într-o parte, sub o palǎ rǎcoroasǎ de vînt.

“Ori bea, ori a început sa îmbǎtrîneascǎ, cǎci nu mai

controleazǎ cum trebuie zgomotul de fond, lasǎ uşile

deschise şi tot pretinde cǎ viseazǎ ba reţete de nǎmol îmbunǎtǎţit,

ba fragmente din stenogramele Procesului de la Nürnberg,

a devenit în ultimul timp extrem de greu de suportat.”

Cocorul cu picioare de sticlǎ zbura lent pe deasupra capetelor

noastre, fîlfîitul greu al aripilor lui de bazalt reverbera în pereţii

vegetali, a cǎror structurǎ intrinsecǎ ştia atît de bine sǎ pǎstreze

nealteratǎ funcţia geometricǎ intimǎ a oricǎrei taine,

comuniunea reflexiilor de lumini şi umbre,

acordatǎ unei impenetrabile stǎri liniştitoare de indiferenţǎ.

“Nu putem, iubito”, ţi-am rǎspuns eu în timp ce prin mine treceau

pîlcuri de lilieci (le simţem undeva, în adînc doar ţipetele

lor mute, pe alocuri le şi înţelegeam, dar gleznele mele strǎbǎteau

apele reci şi leşioase ale bǎtrînelor saloanelor de oaspeţi,

şi eram nevoit sǎ fiu atent pe unde calc),

“trebuie sǎ-i iertǎm Şambelanului orice ciudǎţenie,

orice neadecvare la prezentul nostru tînǎr şi frumos,

doar ştii cǎ pielea lui de tigru e mai veche decît orice din aceastǎ

împǎrǎţie de scorburi. El ne-ar putea fi ca un al doilea tatǎ,

dar pe primul, nici tu, nici eu nu putem spune cǎ ni-l amintim

şi nici cǎ ar fi trǎit vreodatǎ cu certitudine,

nu existǎ nici o dovadǎ concretǎ în acest sens”.

Ajunseserǎm la intersecţia de bronz a coridoarelor,

deschiseserǎm impresionanta uşǎ, iar lumina galbenǎ

care a nǎvǎlit peste noi ne-a dat de ştire cǎ,

în cealaltǎ dimensiune a lucrurilor,

copacii tutelari începeau sǎ se scurgǎ în bezna nopţii.

(din volumul “Duminica poemului mut”)